作者:元結
標題:漫酬賈沔州
內容:往年壯心在，嘗欲濟時難。奉詔舉州兵，令得誅暴叛。上將屢顛覆，偏師嘗救亂。未曾弛戈甲，終日領簿案。出入四五年，憂勞忘昏旦。無謀靜兇醜，自覺愚且懦。豈欲皂櫪中，爭食麧與藖。去年辭職事，所懼貽憂患。天子許安親，官又得閒散。自家樊水上，性情尤荒慢。雲山與水木，似不憎吾漫。以茲忘時世，日益無畏憚。漫醉人不嗔，漫眠人不喚。漫遊無遠近，漫樂無早晏。漫中漫亦忘，名利誰能算。聞君勸我意，為君一長歎。人誰年八十，我已過其半。家中孤弱子，長子未及冠。且為兒童主，種藥老溪澗。